b'\n_START_ARTICLE_\nGa\xc5\xa1per \xc5\xbditnik\n_START_SECTION_\n\xc5\xbdivljenje in delo\n_START_PARAGRAPH_\nGa\xc5\xa1per \xc5\xbditnik je bil verjetno sin ljubljanskega me\xc5\xa1\xc4\x8dana Ga\xc5\xa1perja \xc5\xbditnika (Schittnigh, Sytnigkh), ki je bil v letih 1541\xe2\x80\x931552 ve\xc4\x8dkrat \xc4\x8dlan mestnega zunanjega sveta. \xc5\xbditnik se je 14. aprila 1555 vpisal na dunajsko univerzo in dosegel junija 1563 magisterij; kdaj je doktoriral iz prava ni znano. U\xc4\x8dil je na artisti\xc4\x8dni fakulteti, od 1566 kot profesor etike od 1567 bil prav tam dekan, od 1569  predstojnik nadvojvodskega kolegija in od 1570 do smrti svetnik notranjeavstrijske vlade v Gradcu. 12. julija 1571 je bil imenovan za palatinskega grofa (comes palatinus) s pooblastilom: imenovati notarje, pozakoniti nezakonsko rojene, potrjevati posvojitve, odpu\xc5\xa1\xc4\x8dati izpod za\xc5\xa1\xc4\x8dite in podlo\xc5\xbeni\xc5\xa1tva, progla\xc5\xa1evati polnoletnost. Do tega imenovanja so verjetno pripomogli cerkveni krogi, saj jim je bil \xc5\xbditnik blizu \xc5\xbee po imenovanju za pape\xc5\xa1kega protonotarja. Kot vladni svetnik je ve\xc4\x8dkrat prihajal na Kranjsko, verjetno tudi zaradi protireformacijskih akcij gra\xc5\xa1ke vlade. De\xc5\xbeelni stanovi notranjeavstrijskih de\xc5\xbeel, ki so se prito\xc5\xbeevali zoper zatiranje in preganjanje evangeli\xc4\x8danov s strani vladnih organov, so posebej omenjali med preganjalci tudi \xc5\xbditnika. Takratni de\xc5\xbeelni knez nadvojvoda Karel II. je \xc5\xbditnikovo delovanje brez dvoma cenil, saj mu je ob ve\xc4\x8d prilo\xc5\xbenostih k pla\xc4\x8di naklonil \xc5\xa1e posebne nagrade.'